รู้สึกเบื่อและเหนื่อยง่ายกว่าปกติ ไม่อยากทำอะไรเลยทั้งที่บางอย่างสำคัญมากแต่ไม่เอาแล้วไม่อยากทำแล้ว ลาออกจากมหาลัยเพราะตลอดเวลาที่เรียนมีความรู้สึกปวดหัว อยากร้องไห้ตลอด เพื่อนให้ทั้งคำปรึกษาและกำลังใจแต่เราไม่รู้สึกดีขึ้นเลย อยากนอนทั้งที่เพิ่งตื่นบางวันก็นอนไม่ค่อยหลับ จากที่เคยชอบกินแต่ตอนนี้กินข้าวได้น้อยลง บางวันก็กินข้าวแค่มื้อเดียวเพราะเบื่อไปหมด เคยชอบดูหนัง การ์ตูนแต่ตอนนี้ดูไปแค่5-10นาทีก็เบื่อ ไม่อยากดูแล้ว คิดอยากจะใช้มือทุบตัวเอง(แค่คิด) คิดว่าอยากหายไปจากโลกนี้ไม่อยากรับรู้อะไรแล้ว รู้สึกตัวเองไร้ค่า ท้อแท้ หมดหวัง อยากร้องไห้ทุกวันทุกเวลาเลยแต่มันร้องไม่ออก
สวัสดีค่ะ ความรู้สึกเบื่อ เหนื่อยง่าย ไม่อยากทำอะไร อยากร้องไห้ นอนไม่หลับ เบื่ออาหาร ไม่อยากมีชีวิตอยู่ รู้สึกไร้ค่า ท้อแท้ หมดหวัง แสดงว่ามีอาการของซึมเศร้า โดยหากอาการซึมเศร้าเป็นมานาน และส่งผลกระทบต่อการดำรงชีวิตประจำวัน จนทำให้ต้องลาออกจากมหาวิทยาลัย ก็ถือเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้ผู้ปกครองฟังถึงอาการที่เราเป็นอยู่ เพื่อจะได้รับรู้ถึงความผิดปกติของเรา และควรหาเวลาไปพบจิตแพทย์เพื่อประเมินอาการซึมเศร้าที่เป็นอยู่ ซึ่งในเบื้องต้น แพทย์ก็จะตรวจหาสาเหตุของโรคทางกายด้วยว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ นะคะการเป็นโรคซึมเศร้า ก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง อารมณ์ความรู้สึกผิดปกติต่างๆ ก็จะหายเป็นปกติได้ในที่สุดค่ะ เป็นกำลังใจให้ค่ะ